दिल्ली-NCR में बढ़ा वायु प्रदूषण, कई जगहों पर AQI 450 के पार, छाई गहरी धुंध
राजधानी दिल्ली में सांस लेना मुश्किल होता जा रहा है। यहां हवा की क्वालिटी बहुत खराब श्रेणी में दर्ज की गई है। दिल्ली-NCR में बढ़ते प्रदूषण की वजह से वायु गुणवत्ता बिगड़ने के कारण शनिवार सुबह भी गहरी धुंध छाई रही।
नई दिल्ली: राजधानी दिल्‍ली में सांस लेना मुश्किल होता जा रहा है। यहां हवा की क्‍वालिटी बहुत खराब श्रेणी में दर्ज की गई है। दिल्ली-NCR में बढ़ते प्रदूषण की वजह से वायु गुणवत्ता बिगड़ने के कारण शनिवार सुबह भी गहरी धुंध छाई रही। दिल्ली-NCR में वायु प्रदूषण का स्तर इतना बढ़ गया है कि यहां कई इलाकों में एयर क्वालिटी इंडेक्स (AQI) 450 के भी पार दर्ज किया गया।सेंट्रल पॉल्यूशन कंट्रोल बोर्ड (CPCB) के अनुसार, दिल्ली के ITO पर AQI 432 दर्ज किया गया। वहीं, द्वारका में AQI 407, रोहिणी में AQI 433, अलीपुर में AQI 411, जहांगीर पुरी में AQI 458 और आनंद विहार में AQI 435 है, जो गंभीर श्रेणी में आता है। इसके अलावा IGI एयरपोर्ट पर AQI 387 और लोधी रोड पर AQI 334 दर्ज किया गया। यह सब 'बेहद खराब' श्रेणी में है।उल्लेखनीय है कि 0 और 50 के बीच एक्यूआई को 'अच्छा', 51 और 100 के बीच 'संतोषजनक', 101 और 200 के बीच 'मध्यम', 201 और 300 के बीच 'खराब', 301 और 400 के बीच 'बेहद खराब' और 401 से 500 के बीच 'गंभीर' माना जाता है। ऐसे में दिल्ली की बहुत सी जगहों पर AQI का स्तर गंभीर श्रेणी में दर्ज किया गया है, जो लोगों के स्वास्थ्य के लिए काफी खतरनाक है।इतना ही नहीं, दिल्ली के साथ-साथ नोएडा और गुरुग्राम में भी बढ़ते प्रदूषण की वजह से वायु गुणवत्ता बिगड़ी है। सेंट्रल पॉल्यूशन कंट्रोल बोर्ड (CPCB) के अनुसार, नोएडा के सेक्टर 1 में AQI 396 (बहुत खराब), सेक्टर-62 में AQI 438 (गंभीर), सेक्टर- 116 में AQI 385 (बहुत खराब) दर्ज किया गया है। वहीं, गुरुग्राम सेक्टर 51 में AQI 463 (गंभीर श्रेणी) दर्ज किया गया है।